Document ID: 32005D0050

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Ιανουαρίου 2005
σχετικά με την εναρμόνιση ραδιοφάσματος στην περιοχή των 24 GHz για χρονικά περιορισμένη χρήση εξοπλισμού ραντάρ μικρής εμβέλειας για αυτοκίνητα στην Κοινότητα
[κοινοποιηθείσα υπό τον αριθμό Ε(2005) 34]
(Κείμενο που παρουσιάζει ενδιαφέρον για τον ΕΟΧ)
(2005/50/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Με την ανακοίνωση της Επιτροπής της 2ας Ιουνίου 2003 προς το Συμβούλιο και το Ευρωπαϊκό Κοινοβούλιο με τίτλο «Ευρωπαϊκό πρόγραμμα δράσης για την οδική ασφάλεια - Μείωση στην Ευρωπαϊκή Ένωση του αριθμού των θυμάτων σε τροχαία ατυχήματα κατά το ήμισυ από σήμερα έως το 2010: ένα ζήτημα που μας αφορά όλους» (2), ορίζεται μια συνεκτική προσέγγιση στο ζήτημα της οδικής ασφάλειας στην Ευρωπαϊκή Ένωση. Εξάλλου, η Επιτροπή, στην ανακοίνωση που εξέδωσε στις 15 Σεπτεμβρίου 2003 προς το Συμβούλιο και το Ευρωπαϊκό Κοινοβούλιο με τίτλο «Τεχνολογίες πληροφοριών και επικοινωνιών για ασφαλή και ευφυή οχήματα» (3), ανακοίνωσε την πρόθεσή της να βελτιώσει την οδική ασφάλεια στην Ευρώπη, γνωστή ως πρωτοβουλία e-Safety με τη χρήση νέων τεχνολογιών επικοινωνιών και πληροφοριών και ευφυών συστημάτων οδικής ασφάλειας, όπως ο εξοπλισμός ραντάρ μικρής εμβέλειας για αυτοκίνητα. Το Συμβούλιο, στα συμπεράσματά του σχετικά με την οδική ασφάλεια (4), στις 5 Δεκεμβρίου 2003, ζήτησε επίσης τη βελτίωση της οδικής ασφάλειας μέσω της προαγωγής νέων τεχνολογιών, όπως η ηλεκτρονική ασφάλεια.
(2)
Για την ταχεία και συντονισμένη ανάπτυξη και εγκατάσταση ραντάρ μικρής εμβέλειας για αυτοκίνητα στην Κοινότητα απαιτείται η διάθεση, χωρίς καθυστέρηση και σε σταθερή και μόνιμη βάση, εναρμονισμένων ζωνών ραδιοσυχνοτήτων για την εν λόγω εφαρμογή στην Κοινότητα, ώστε ο κλάδος της βιομηχανίας να έχει την απαραίτητη εμπιστοσύνη προκειμένου να προβεί στις απαιτούμενες επενδύσεις.
(3)
Στις 5 Αυγούστου 2003, η Επιτροπή, αποβλέποντας στην εν λόγω εναρμόνιση, ανέθεσε σχετική εντολή προς την ευρωπαϊκή διάσκεψη των διοικήσεων ταχυδρομείων και τηλεπικοινωνιών (CEPT), κατ’ εφαρμογήν του άρθρου 4 παράγραφος 2 της απόφασης αριθ. 676/2002/ΕΚ, για την εναρμόνιση του ραδιοφάσματος και τη διευκόλυνση συντονισμένης εισαγωγής συστημάτων ραντάρ μικρής εμβέλειας για αυτοκίνητα.
(4)
Με βάση την εν λόγω εντολή, η CEPT προσδιόρισε τη ζώνη συχνοτήτων των 79 GHz ως την πλέον κατάλληλη ζώνη για μακροπρόθεσμη και μόνιμη ανάπτυξη και εγκατάσταση ραντάρ μικρής εμβέλειας για αυτοκίνητα, το αργότερο έως τον Ιανουάριο του 2005. Κατά συνέπεια, η Επιτροπή ενέκρινε την απόφαση 2004/545/ΕΚ, της 8ης Ιουλίου 2004, σχετικά με την εναρμόνιση ραδιοφάσματος στην περιοχή των 79 GHz για χρήση ραντάρ μικρής εμβέλειας για αυτοκίνητα στην Κοινότητα (5).
(5)
Ωστόσο, η τεχνολογία ραντάρ μικρής εμβέλειας για αυτοκίνητα στη ζώνη των 79 GHz παραμένει υπό εξέλιξη και δεν είναι άμεσα και οικονομικά αποδοτικά διαθέσιμη, μολονότι αναφέρεται ότι ο κλάδος θα προωθήσει την ανάπτυξη της εν λόγω τεχνολογίας με σκοπό να την καταστήσει διαθέσιμη το νωρίτερο δυνατό.
(6)
Η CΕΡΤ, στην έκθεσή της από 9 Ιουλίου 2004 προς την Ευρωπαϊκή Επιτροπή βάσει της εντολής της 5ης Αυγούστου 2003, προσδιόρισε τη ζώνη των 24 GHz ως προσωρινή λύση που θα μπορούσε να καταστήσει δυνατή την έγκαιρη εισαγωγή στην Κοινότητα ραντάρ μικρής εμβέλειας για αυτοκίνητα ώστε να καλυφθούν οι στόχοι της πρωτοβουλίας e-Safety, δεδομένου ότι η τεχνολογία θεωρείται επαρκώς ώριμη για τη λειτουργία στην εν λόγω ζώνη. Τα κράτη μέλη θα πρέπει, κατά συνέπεια, να λάβουν τα ενδεδειγμένα μέτρα βάσει της εκάστοτε εθνικής κατάστασης του ραδιοφάσματος ώστε να εξασφαλίζουν επαρκές εύρος διαθέσιμου ραδιοφάσματος σε εναρμονισμένη βάση στη ζώνη των 24 GHz (21,65-26,65), προστατεύοντας παράλληλα τις υφιστάμενες υπηρεσίες που λειτουργούν στην εν λόγω ζώνη από επιζήμιες παρεμβολές.
(7)
Σύμφωνα με την υποσημείωση 5340 των κανονισμών ραδιοεπικοινωνιών της ITU, απαγορεύονται όλες οι εκπομπές στη ζώνη 23,6-24,0 GHz, επειδή οι εν λόγω συχνότητες προορίζονται εν πρώτοις για προστασία των υπηρεσιών ραδιοαστρονομίας, δορυφορικής γεωσκόπησης και παθητικής διαστημικής έρευνας. Η απαγόρευση αυτή αιτιολογείται από το γεγονός ότι δεν είναι δυνατό να γίνουν ανεκτές επιζήμιες παρεμβολές στις εν λόγω υπηρεσίες από εκπομπές στη συγκεκριμένη ζώνη.
(8)
Η υποσημείωση 5340 υπόκειται σε υποχρέωση μεταφοράς στην εθνική νομοθεσία και δύναται να εφαρμοστεί σε συνδυασμό με το άρθρο 4 παράγραφος 4 των κανονισμών ραδιοεπικοινωνιών, κατά το οποίο δεν μπορεί να εκχωρηθεί σε ένα σταθμό συχνότητα κατά παρέκκλιση των κανονισμών ραδιοεπικοινωνιών, εφόσον δεν ισχύσει ρητά ο όρος ότι ο εν λόγω σταθμός, κατά τη χρήση της εκχωρηθείσας συχνότητας, δε θα προκαλεί επιζήμιες παρεμβολές σε σταθμό που λειτουργεί σύμφωνα με τις διατάξεις των κανόνων της ITU. Κατά συνέπεια, η CEPT επισήμανε στην έκθεσή της προς την Επιτροπή ότι η υποσημείωση 5340 δεν απαγορεύει αυστηρά στις δημόσιες διοικήσεις να χρησιμοποιούν ζώνες που εμπίπτουν στην υποσημείωση, υπό την προϋπόθεση ότι δεν επηρεάζονται υπηρεσίες άλλων δημόσιων διοικήσεων ή δεν επιδιώκεται διεθνής αναγνώριση της εν λόγω χρήσης στο πλαίσιο της ITU.
(9)
Η ζώνη των 23,6-24,0 GHz είναι πρωτεύοντος ενδιαφέροντος για την επιστημονική και μετεωρολογική κοινότητα όσον αφορά τη μέτρηση της περιεκτικότητας σε υδρατμούς που είναι απαραίτητη για τις μετρήσεις θερμοκρασίας της δορυφορικής υπηρεσίας γεωσκόπησης. Συγκεκριμένα, η εν λόγω συχνότητα έχει σημαντικό ρόλο στην πρωτοβουλία παγκόσμιας παρακολούθησης περιβάλλοντος και ασφάλειας (GMES) που αποβλέπει στη δημιουργία λειτουργικού συστήματος προειδοποίησης σε ευρωπαϊκή κλίμακα. Η ζώνη συχνοτήτων 22,21-24,00 GHz απαιτείται επίσης για τη μέτρηση των φασματικών γραμμών αμμωνίας και νερού, καθώς και για παρατήρηση του συνεχούς για την υπηρεσία ραδιοαστρονομίας.
(10)
Οι ζώνες 21,2-23,6 GHz και 24,5-26,5 GHz έχουν κατανεμηθεί πρωτευόντως για τη σταθερή υπηρεσία στους κανονισμούς ραδιοεπικοινωνιών της ITU και χρησιμοποιούνται εκτεταμένα από σταθερές ζεύξεις για την κάλυψη απαιτήσεων υποδομής υφιστάμενων κινητών δικτύων δεύτερης και τρίτης γενιάς, καθώς και για την ανάπτυξη ευρυζωνικών σταθερών ασύρματων δικτύων.
(11)
Βάσει μελετών συμβατότητας μεταξύ υπηρεσιών ραντάρ μικρής εμβέλειας για αυτοκίνητα και σταθερών υπηρεσιών, δορυφορικών υπηρεσιών γεωσκόπησης και υπηρεσιών ραδιοαστρονομίας, η CEPT συμπέρανε ότι η απεριόριστη εγκατάσταση συστημάτων ραντάρ μικρής εμβέλειας για αυτοκίνητα στη ζώνη των 24 GHz θα δημιουργούσε απαράδεκτες επιζήμιες παρεμβολές σε υφιστάμενες ραδιοεφαρμογές που λειτουργούν στην εν λόγω ζώνη. Λαμβάνοντας υπόψη τους κανονισμούς ραδιοεπικοινωνιών της ITU και τη σημασία των εν λόγω υπηρεσιών, η εισαγωγή ραντάρ μικρής εμβέλειας για αυτοκίνητα στα 24 GHz θα μπορούσε να γίνει μόνον υπό τον όρο επαρκούς προστασίας των εν λόγω υπηρεσιών στη ζώνη. Από την άποψη αυτή, δεδομένου ότι το σήμα που εκπέμπεται από εξοπλισμούς ραντάρ μικρής εμβέλειας για αυτοκίνητα είναι εξαιρετικά χαμηλό στο μεγαλύτερο μέρος της περιοχής των 24 GHz, είναι σημαντικό να ληφθεί υπόψη το συσσωρευτικό αποτέλεσμα από τη χρήση πολλών συσκευών, οι οποίες μεμονωμένα ενδεχομένως δε θα προκαλούσαν επιζήμιες παρεμβολές.
(12)
Σύμφωνα με την CEPT, οι υφιστάμενες εφαρμογές που λειτουργούν στη ζώνη των 24 GHz και πέριξ θα υφίσταντο διαρκώς περισσότερο σημαντικές επιζήμιες παρεμβολές σε περίπτωση υπέρβασης ορισμένης στάθμης διείσδυσης οχημάτων που χρησιμοποιούν τη ζώνη των 24 GHz για ραντάρ μικρής εμβέλειας. Συγκεκριμένα, η CEPT συμπέρανε ότι η κοινή χρήση μεταξύ δορυφορικών υπηρεσιών γεωσκόπησης και ραντάρ μικρής εμβέλειας για αυτοκίνητα θα ήταν εφικτή μόνο σε προσωρινή βάση εφόσον το ποσοστό των οχημάτων που είναι εξοπλισμένα με ραντάρ μικρής εμβέλειας στα 24 GHz περιοριζόταν σε 7,0 % σε κάθε εθνική αγορά. Το ποσοστό αυτό υπολογίστηκε βάσει εικονοστοιχείων EESS, ενώ οι εθνικές αγορές χρησιμοποιούνται ως αναφορά για υπολογισμό του ανώτατου ορίου, δεδομένου ότι πρόκειται για τον πλέον αποτελεσματικό τρόπο παρακολούθησης.
(13)
Στην έκθεση της CEPT συμπεραίνεται περαιτέρω ότι για τη διατήρηση των απαιτήσεων προστασίας της σταθερής υπηρεσίας, η κοινή χρήση μαζί με ραντάρ μικρής εμβέλειας για αυτοκίνητα θα ήταν εφικτή μόνο σε προσωρινή βάση, εφόσον το ποσοστό των οχημάτων που είναι εξοπλισμένα με ραντάρ μικρής εμβέλειας σε οπτική επαφή με δέκτη σταθερής υπηρεσίας περιοριζόταν κάτω του 10 %.
(14)
Βάσει των εργασιών που διεξήγαγε η CEPT συνάγεται επομένως ότι δεν αναμένεται πρόκληση επιζήμιων παρεμβολών σε άλλους χρήστες της ζώνης όπου ο συνολικός αριθμός των οχημάτων που έχουν ταξινομηθεί, διατεθεί στην αγορά ή τεθεί σε υπηρεσία και είναι εξοπλισμένα με ραντάρ μικρής εμβέλειας δεν υπερβαίνει ποσοστό 7 % του συνολικού αριθμού των οχημάτων που κυκλοφορούν σε κάθε κράτος μέλος.
(15)
Επί του παρόντος δεν αναμένεται ότι το εν λόγω όριο θα έχει επιτευχθεί πριν από την ημερομηνία αναφοράς της 30ής Ιουνίου 2013.
(16)
Διάφορα κράτη μέλη χρησιμοποιούν επίσης τη ζώνη των 24 GHz για έλεγχο μετρήσεων ταχύτητας με ραντάρ, ως συμβολή στην ασφάλεια της κυκλοφορίας. Σύμφωνα με μελέτες συμβατότητας μεταξύ των ραντάρ μικρής εμβέλειας για αυτοκίνητα και αυτών των συσκευών που λειτουργούν στην Ευρώπη, η CEPT συμπέρανε ότι η συμβατότητα είναι δυνατή υπό ορισμένες συνθήκες και ειδικότερα με διαχωρισμό των κεντρικών συχνοτήτων των δυο συστημάτων κατά τουλάχιστον 25 ΜΗz και ότι ο κίνδυνος προβληματικών παρεμβολών είναι μικρός και δεν δημιουργούν εσφαλμένες μετρήσεις ταχύτητας. Κατασκευαστές αυτοκίνητων που χρησιμοποιούν ραντάρ μικρής εμβέλειας έχουν δεσμευτεί να συνεχίσουν να λαμβάνουν μέτρα που εξασφαλίζουν ότι ο κίνδυνος παρεμβολής στα ραντάρ μετρήσεις ταχύτητας είναι ελάχιστος. Η αξιοπιστία των ραντάρ μέτρησης ταχύτητας συνεπώς δεν θα επηρεαστεί σε σημαντικό επίπεδο από την λειτουργία των ραντάρ μικρής εμβέλειας.
(17)
Ορισμένα κράτη μέλη θα χρησιμοποιούν στο μέλλον τη ζώνη των 21,4-22,0 GHz για δορυφορική ραδιοτηλεοπτική υπηρεσία στην κατεύθυνση από το διάστημα προς τη γη. Έπειτα από μελέτες συμβατότητας, οι σχετικές εθνικές δημόσιες διοικήσεις κατέληξαν ότι δεν υφίστανται προβλήματα συμβατότητας εφόσον οι εκπομπές ραντάρ μικρής εμβέλειας για αυτοκίνητα κάτω από τα 22 GHz δεν υπερβούν τα -61,3 dBm/MHz.
(18)
Οι παραπάνω προϋποθέσεις και προφυλάξεις πρέπει να τελούν υπό συνεχή αντικειμενική και αναλογική επανεξέταση εκ μέρους της Επιτροπής, επικουρούμενης από τα κράτη μέλη, ώστε με βάση συγκεκριμένα στοιχεία να διαπιστωθεί εάν υπάρξει υπέρβαση του ορίου του 7 % σε οποιαδήποτε εθνική αγορά πριν από την ημερομηνία αναφοράς, εάν υπάρχουν ή είναι πιθανό να υπάρξουν επιζήμιες παρεμβολές εντός σύντομης χρονικής περιόδου σε άλλους χρήστες της ζώνης από την υπέρβαση του ορίου του 7 % σε οποιαδήποτε εθνική αγορά, ή εάν έχουν προκληθεί επιζήμιες παρεμβολές σε άλλους χρήστες της ζώνης, ακόμα και κάτω από το ανώτατο όριο.
(19)
Συνεπώς, έπειτα από πληροφορίες που θα προκύψουν από τη διαδικασία επανεξέτασης, ενδέχεται να απαιτηθούν τροποποιήσεις στην παρούσα απόφαση, ειδικότερα ώστε να εξασφαλιστεί ότι δε θα προκληθούν επιζήμιες παρεμβολές σε άλλους χρήστες της ζώνης.
(20)
Κατά συνέπεια, δεν αναμένεται ότι η ζώνη των 24 GHz θα συνεχίσει να είναι διαθέσιμη για ραντάρ μικρής εμβέλειας για αυτοκίνητα έως την ημερομηνία αναφοράς, εφόσον προκύψει ότι κάποια από τις παραπάνω προϋποθέσεις δεν ισχύει.
(21)
Για τη διευκόλυνση και αποτελεσματικότερη παρακολούθηση της χρήσης της ζώνης των 24 GHz και για τη διαδικασία επανεξέτασης, δύνανται τα κράτη μέλη να στραφούν απευθείας στους κατασκευαστές και εισαγωγείς για τις απαιτούμενες πληροφορίες σχετικά με τη διαδικασία επανεξέτασης.
(22)
Όπως αναφέρθηκε από τη CEPT, η κοινή χρήση μεταξύ ραντάρ μικρής εμβέλειας για αυτοκίνητα και της υπηρεσίας ραδιοαστρονομίας εντός της ζώνης των 22,21-24,00 GHz θα μπορούσε να έχει ως αποτέλεσμα επιζήμια παρεμβολή εις βάρος της τελευταίας σε περίπτωση που οχήματα εξοπλισμένα με ραντάρ μικρής εμβέλειας θα λειτουργούσαν χωρίς περιορισμούς εντός ορισμένης απόστασης από κάθε σταθμό ραδιοαστρονομίας. Κατά συνέπεια, και λαμβανομένου υπόψη ότι βάσει της οδηγίας 1999/5/ΕΚ απαιτείται ο ραδιοεξοπλισμός να είναι κατασκευασμένος με τρόπο ώστε να αποφεύγονται επιζήμιες παρεμβολές, συστήματα ραντάρ μικρής εμβέλειας για αυτοκίνητα που λειτουργούν σε ζώνες συχνοτήτων που χρησιμοποιούνται για την ραδιοαστρονομία, στη περιοχή των 22,21-24,00 GHz θα πρέπει να απενεργοποιούνται όταν κινούνται στις εν λόγω περιοχές. Οι σχετικοί σταθμοί ραδιοαστρονομίας και οι συναφείς ζώνες αποκλεισμού θα πρέπει να ορίζονται και να αιτιολογούνται από τις εθνικές δημόσιες διοικήσεις.
(23)
Η εν λόγω απενεργοποίηση είναι καλύτερο να γίνεται αυτόματα ώστε να είναι αποτελεσματική και αξιόπιστη. Ωστόσο, για να υπάρξει δυνατότητα έγκαιρης εφαρμογής του ραντάρ μικρής εμβέλειας για αυτοκίνητα στα 24 GHz, είναι δυνατό να επιτραπεί περιορισμένος αριθμός πομποδεκτών με χειροκίνητη απενεργοποίηση καθώς, με τόσο περιορισμένο εγκατεστημένο αριθμό συστημάτων, αναμένεται να είναι μικρή η πιθανότητα πρόκλησης επιζήμιων παρεμβολών στην υπηρεσία ραδιοαστρονομίας.
(24)
Η προσωρινή εισαγωγή ραντάρ μικρής εμβέλειας για αυτοκίνητα στη ζώνη των 24 GHz έχει εξαιρετικό χαρακτήρα και δεν πρέπει να θεωρηθεί ως προηγούμενο για ενδεχόμενη εγκατάσταση άλλων εφαρμογών στις ζώνες όπου ισχύει η υποσημείωση 5340 των κανονισμών ραδιοεπικοινωνιών της ITU, είτε για προσωρινή είτε για μόνιμη χρήση. Εξάλλου, το ραντάρ μικρής εμβέλειας για αυτοκίνητα δεν πρέπει να θεωρείται υπηρεσία ασφάλειας της ζωής υπό την έννοια των κανονισμών ραδιοεπικοινωνιών της ITU και πρέπει να λειτουργεί χωρίς παρεμβολές και χωρίς προστασία. Επίσης, το ραντάρ μικρής εμβέλειας για αυτοκίνητα δεν θα πρέπει να περιορίζει τη μελλοντική ανάπτυξη της χρήσης, στη ζώνη των 24 GHz, εφαρμογών που προστατεύονται από την υποσημείωση 5340.
(25)
Η διάθεση στην αγορά και η λειτουργία εξοπλισμού ραντάρ μικρής εμβέλειας για αυτοκίνητα στα 24 GHz, αυτόνομο ή μετασκευασμένο σε οχήματα που βρίσκονται ήδη σε κυκλοφορία, δεν θα ήταν συμβατή με το στόχο της αποφυγής επιζήμιων παρεμβολών σε υφιστάμενες ραδιοεφαρμογές που λειτουργούν στην εν λόγω ζώνη, δεδομένου ότι θα μπορούσε να οδηγήσει σε ανεξέλεγκτη διάδοση του εν λόγω εξοπλισμού. Αντιθέτως, θα πρέπει να είναι εύκολος ο έλεγχος και η χρήση συστημάτων ραντάρ μικρής εμβέλειας για αυτοκίνητα στη ζώνη των 24 GHz αποκλειστικά ως μέρος της σύνθετης ολοκλήρωσης ηλεκτρικής καλωδίωσης, σχεδιασμού αυτοκινήτου και συστήματος λογισμικού ενός οχήματος, εξαρχής εγκατεστημένο στο νέο όχημα ή σε αντικατάσταση εξαρχής εγκατεστημένου στο όχημα εξοπλισμού ραντάρ μικρής εμβελείας για αυτοκίνητα.
(26)
Η παρούσα απόφαση ισχύει λαμβάνοντας υπόψη και με την επιφύλαξη της οδηγίας 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους (6), και της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με τον ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (7).
(27)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σκοπός της παρούσας απόφασης είναι η εναρμόνιση των όρων για τη διάθεση και αποδοτική χρήση της περιοχής των 24 GHz της ζώνης ραδιοσυχνοτήτων για εξοπλισμό ραντάρ μικρής εμβέλειας για αυτοκίνητα.
Άρθρο 2
Για τους σκοπούς της παρούσας απόφασης ισχύουν οι ακόλουθοι ορισμοί:
1)
ως «περιοχή των 24 GHz της ζώνης ραδιοσυχνοτήτων» νοείται η περιοχή συχνοτήτων 24,15 +/- 2.50 GHz,
2)
ως «εξοπλισμός ραντάρ μικρής εμβέλειας για αυτοκίνητα» νοείται εξοπλισμός επί οχημάτων που παρέχει λειτουργίες ραντάρ για περιορισμό συγκρούσεων και εφαρμογές οδικής ασφάλειας,
3)
ως «εξοπλισμός ραντάρ μικρής εμβέλειας για αυτοκίνητα που έχει τεθεί σε υπηρεσία στην Κοινότητα» νοείται εξοπλισμός ραντάρ μικρής εμβέλειας για αυτοκίνητα που έχει εγκατασταθεί εξαρχής ή σε αντικατάσταση εξαρχής εγκατεστημένου, και ο οποίος έχει ή πρόκειται να ταξινομηθεί, να διατεθεί στην αγορά ή να τεθεί σε υπηρεσία στην Κοινότητα,
4)
ως «χωρίς παρεμβολές και χωρίς προστασία» νοείται ότι δεν επιτρέπεται πρόκληση επιζήμιων παρεμβολών σε άλλους χρήστες της ζώνης συχνοτήτων και ότι δε δύναται να απαιτηθεί προστασία έναντι επιζήμιων παρεμβολών προερχόμενων από άλλα συστήματα ή υπηρεσίες που λειτουργούν στην εν λόγω ζώνη συχνοτήτων,
5)
ως «ημερομηνία αναφοράς» νοείται η 30ή Ιουνίου 2013,
6)
ως «ημερομηνία μετάβασης» νοείται η 30ή Ιουνίου 2007,
7)
ως «όχημα» νοείται κάθε όχημα κατά τον ορισμό του άρθρου 2 της οδηγίας 70/156/ΕΟΚ,
8)
ως «απενεργοποίηση» νοείται ο τερματισμός των εκπομπών εξοπλισμού ραντάρ μικρής εμβέλειας για αυτοκίνητα,
9)
ως «ζώνη αποκλεισμού» νοείται η περιοχή γύρω από σταθμό ραδιοαστρονομίας, η οποία ορίζεται από ακτίνα που αντιστοιχεί σε συγκεκριμένη απόσταση από το σταθμό, όπως ορίζεται στο παράρτημα 2,
10)
ως «κύκλος λειτουργίας» («duty cycle») νοείται ο λόγος του χρόνου κατά τον οποίο η συσκευή εκπέμπει ενεργά ως προς ένα χρόνο αναφοράς που λαμβάνεται μια οποιαδήποτε ώρα.
Άρθρο 3
Η περιοχή των 24 GHz της ζώνης ραδιοσυχνοτήτων καθορίζεται και διατίθεται το ταχύτερο δυνατόν, το αργότερο έως την 1η Ιουλίου 2005, χωρίς παρεμβολές και χωρίς προστασία, προς χρήση εξοπλισμού ραντάρ μικρής εμβέλειας για αυτοκίνητα που έχει τεθεί σε υπηρεσία στην Κοινότητα και που είναι σε συμμόρφωση με τους όρους των άρθρων 4 και 6.
Η περιοχή ραδιοφάσματος των 24 GHz παραμένει προς τούτο διαθέσιμη έως την ημερομηνία αναφοράς, κατά το άρθρο 5.
Έπειτα από την εν λόγω ημερομηνία, η περιοχή των 24 GHz θα παύσει να είναι διαθέσιμη για εξοπλισμό ραντάρ μικρής εμβέλειας για αυτοκίνητα που τοποθετείται σε οποιοδήποτε όχημα, εκτός εάν ο εν λόγω εξοπλισμός εγκαθίσταται εξαρχής ή αντικαθιστά εξοπλισμό εγκατεστημένο εξαρχής, σε όχημα που έχει ταξινομηθεί, τεθεί σε υπηρεσία ή διατεθεί στην αγορά, στην Κοινότητα.
Άρθρο 4
Το ραδιοφάσμα της περιοχής των 24 GHz διατίθεται για το τμήμα υπερευρείας ζώνης του εξοπλισμού ραντάρ μικρής εμβέλειας για αυτοκίνητα, με μέγιστη μέση πυκνότητα ισχύος -41,3 dBm/MHz ενεργού ισοτροπικά ακτινοβολούμενης ισχύος (e.i.r.p.) και πυκνότητα ισχύος κορυφής 0 dBm/50 MHz e.i.r.p, εξαιρούμενων των συχνοτήτων 22 GHz όπου η μέγιστη μέση πυκνότητα ισχύος πρέπει να περιορίζεται στα -61,3 dBm/MHz e.i.r.p.
Το ραδιοφάσμα της περιοχής των 24,05-24,25 GHz καθορίζεται για το στενοζωνικό τρόπο/συνιστώσα εκπομπής, που δύναται να αποτελείται από αδιαμόρφωτο φορέα, με μέγιστη ισχύ κορυφής 20 dBm e.i.r.p.
Εκπομπές εντός της ζώνης των 23,6-24 GHz σε αριθμητικά 30o ή περισσότερο πάνω από τον ορίζοντα περιορίζονται κατά τουλάχιστον 25 dB [για εξοπλισμό ραντάρ μικρής εμβέλειας που έχει διατεθεί στην αγορά πριν από] το 2010 και έπειτα κατά τουλάχιστον 30 dB.
Άρθρο 5
1. Η συνεχιζόμενη διάθεση της ζώνης των 24 GHz για εφαρμογές ραντάρ μικρής εμβέλειας για αυτοκίνητα παραμένει υπό συνεχή εξέταση ώστε να εξασφαλίζεται ότι η βασικότερη συνθήκη για την επιτρεπτή χρήση αυτής της ζώνης συχνοτήτων παραμένει σε ισχύ, δηλαδή ότι δεν υπάρχουν επιζήμιες παρεμβολές σε άλλους χρήστες της ζώνης, ιδίως επαληθεύοντας έγκαιρα:
α)
το συνολικό αριθμό των οχημάτων που έχουν ταξινομηθεί στην αγορά ή τεθεί σε υπηρεσία και είναι εξοπλισμένα με ραντάρ μικρής εμβέλειας για αυτοκίνητα στα 24 GHz, σε κάθε κράτος μέλος, ώστε να επιβεβαιώνεται ότι ο εν λόγω αριθμός δεν υπερβαίνει ποσοστό 7 % του συνολικού αριθμού οχημάτων σε κυκλοφορία σε κάθε κράτος μέλος·
β)
εάν έχουν διατεθεί κατάλληλες πληροφορίες από τα κράτη μέλη ή από τους κατασκευαστές και εισαγωγείς αναφορικά με τον αριθμό των οχημάτων με ραντάρ μικρής εμβέλειας τα 24 GHz, για το σκοπό της αποτελεσματικής παρακολούθησης της χρήσης της ζώνης των 24 GHz από εξοπλισμό ραντάρ μικρής εμβελείας για αυτοκίνητα·
γ)
εάν η μεμονωμένη ή σωρευτική χρήση ραντάρ μικρής εμβέλειας για αυτοκίνητα στα 24 GHz προξενεί ή είναι πιθανό να προξενήσει βραχυπρόθεσμα επιζήμιες παρεμβολές σε άλλους χρήστες στη ζώνη των 24 GHz ή σε παρακείμενες ζώνες σε τουλάχιστον ένα κράτος μέλος, ανεξάρτητα από υπέρβαση ή όχι του ορίου που αναφέρεται στο στοιχείο α)·
δ)
εάν παραμένει ενδεδειγμένη η ημερομηνία αναφοράς.
2. Εκτός από τη διαδικασία επανεξέτασης της παραγράφου 1, το αργότερο έως την 31η Δεκεμβρίου 2009 διεξάγεται ριζική επανεξέταση για να επαληθευθεί εάν συνεχίζουν να ισχύουν οι αρχικές παραδοχές αναφορικά με τη λειτουργία του ραντάρ μικρής εμβέλειας για αυτοκίνητα στη ζώνη των 24 GHz, καθώς και για να επαληθευθεί εάν η ανάπτυξη της τεχνολογίας ραντάρ μικρής εμβέλειας για αυτοκίνητα στη ζώνη των 79 GHz εξελίσσεται κατά τρόπο ώστε να εξασφαλίζεται ότι εφαρμογές ραντάρ μικρής εμβέλειας για αυτοκίνητα που λειτουργούν στην εν λόγω ζώνη του ραδιοφάσματος θα είναι έτοιμες για λειτουργία από την 1η Ιουλίου 2013.
3. Η ριζική επανεξέταση δύναται να δρομολογηθεί από αιτιολογημένο αίτημα μέλους της επιτροπής ραδιοφάσματος, ή έπειτα από πρωτοβουλία της Επιτροπής.
4. Τα κράτη μέλη επικουρούν την Επιτροπή κατά τη διεξαγωγή της επανεξέτασης που αναφέρεται στις παραγράφους 1 και 2 εξασφαλίζοντας τη συλλογή των απαραίτητων πληροφοριών και την έγκαιρη παράδοσή τους στην Επιτροπή, ιδίως των πληροφοριών του παραρτήματος.
Άρθρο 6
1. Εξοπλισμός ραντάρ μικρής εμβέλειας για αυτοκίνητα που έχει τοποθετηθεί σε αυτοκίνητα λειτουργεί μόνον όταν το όχημα είναι σε λειτουργία.
2. Εξοπλισμός ραντάρ μικρής εμβέλειας για αυτοκίνητα που έχει τεθεί σε υπηρεσία στην Κοινότητα εξασφαλίζει την προστασία των σταθμών ραδιοαστρονομίας που λειτουργούν στη ζώνη ραδιοφάσματος 22,21-24,00 GHz, που ορίζεται στο άρθρο 7, μέσω αυτόματης απενεργοποίησης σε καθορισμένη ζώνη αποκλεισμού ή μέσω άλλης μεθόδου που παρέχει ισοδύναμη προστασία για τους εν λόγω σταθμούς χωρίς παρέμβαση του οδηγού.
3. Κατά παρέκκλιση της παραγράφου 2 θα είναι αποδεκτή χειροκίνητη απενεργοποίηση για εξοπλισμό ραντάρ μικρής εμβέλειας για αυτοκίνητα που έχει τεθεί σε υπηρεσία στην Κοινότητα και λειτουργεί στην περιοχή των 24 GHz της ζώνης του ραδιοφάσματος πριν από την ημερομηνία μετάβασης.
Άρθρο 7
Κάθε κράτος μέλος καθορίζει τους σχετικούς εθνικούς σταθμούς ραδιοαστρονομίας που λειτουργούν στη ζώνη ραδιοφάσματος 23,6-24 GHz και προστατεύονται κατ’ εφαρμογή του άρθρου 6 παράγραφος 2 στην επικράτειά του, καθώς και τα χαρακτηριστικά των ζωνών αποκλεισμού για κάθε σταθμό. Οι πληροφορίες αυτές, συνοδευόμενες από την κατάλληλη αιτιολόγηση, κοινοποιούνται στην Επιτροπή εντός διμήνου από την έγκριση της παρούσας απόφασης και δημοσιεύονται στην Επίσημη Εφημερίδα της Ευρωπαϊκής Ένωσης.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 17 Ιανουαρίου 2005.

Labels: 12
8
1
15